สรุปภาวะตลาดต่างประเทศวันศุกร์
สรุปภาวะตลาดต่างประเทศ ประจำวันที่ 3 ก.ย. 61
3 ก.ย. 2561

ดัชนีดาวโจนส์ตลาดหุ้นนิวยอร์กปิดขยับลงเมื่อวันศุกร์ (31 ส.ค.) หลังจากการเจรจาการค้าระหว่างสหรัฐและแคนาดาจบลงโดยที่ยังหาข้อยุติไม่ได้
ดัชนีเฉลี่ยอุตสาหกรรมดาวโจนส์ปิดที่ 25,964.82 จุด ลดลง 22.10 จุด หรือ -0.09% ดัชนี Nasdaq ปิดที่ 8,109.54 จุด เพิ่มขึ้น 21.17 จุด หรือ +0.26% และดัชนี S&amp;P500 ปิดที่ 2,901.52 จุด เพิ่มขึ้น 0.39 จุด หรือ +0.01%
ตลาดหุ้นยุโรปปิดร่วงลงเมื่อวันศุกร์ (31 ส.ค.) เนื่องจากนักลงทุนวิตกกังวลเกี่ยวกับความไม่แน่นอนในด้านโยบายการค้าของสหรัฐ หลังจากที่ประธานาธิบดีโดนัลด์ ทรัมป์ ออกมาประกาศเดินหน้าแผนการเรียกเก็บภาษีวงเงิน 2 แสนล้านดอลลาร์จากจีน พร้อมขู่ว่าจะถอนสหรัฐออกจากการเป็นสมาชิกขององค์การการค้าโลก (WTO)
ดัชนี Stoxx Europe 600 ลดลง 3.10 จุด หรือ -0.80% ปิดที่ 382.26 จุด
ดัชนี DAX ตลาดหุ้นเยอรมันปิดที่ 12,364.06 จุด ลดลง 130.18 จุด หรือ -1.04% ดัชนี CAC-40 ตลาดหุ้นฝรั่งเศสปิดที่ 5,406.85 จุด ลดลง 71.21 จุด หรือ -1.30%  และดัชนี FTSE 100 ตลาดหุ้นลอนดอนปิดที่ 7,432.42 จุด ลดลง 83.61 จุด หรือ -1.11%
ตลาดหุ้นลอนดอนปรับตัวลงแตะระดับต่ำสุดในรอบ 4 เดือนเมื่อวันศุกร์ (31 ส.ค.) เนื่องจากความวิตกกังวลเกี่ยวกับความขัดแย้งทางการค้าระหว่างสหรัฐและประเทศคู่ค้า ตลอดจนความไม่แน่นอนของการเจรจาในประเด็นที่อังกฤษถอนตัวจากสหภาพยุโรป (Brexit)
ดัชนี FTSE 100 ตลาดหุ้นลอนดอนปิดที่ 7,432.42 จุด ลดลง 83.61 จุด หรือ -1.11%
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อวันศุกร์ (31 ส.ค.) หลังจากมีรายงานว่าจำนวนแท่นขุดเจาะน้ำมันในสหรัฐปรับตัวเพิ่มขึ้นเป็นครั้งแรกในรอบ 3 สัปดาห์
สัญญาน้ำมันดิบ WTI ส่งมอบเดือนต.ค. ลดลง 45 เซนต์ ปิดที่ 69.80 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. ลดลง 35 เซนต์ ปิดที่ 77.42  ดอลลาร์/บาร์เรล
สัญญาทองคำตลาดนิวยอร์กปิดบวกเมื่อวันศุกร์ (31 ส.ค.) จากการที่นักลงทุนเข้าซื้อทองคำซึ่งเป็นสินทรัพย์ที่ปลอดภัย ท่ามกลางความวิตกกังวลเกี่ยวกับความขัดแย้งทางการค้าระหว่างสหรัฐและประเทศคู่ค้ารายใหญ่
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 1.7 ดอลลาร์ หรือ 0.14% ปิดที่ 1,206.70 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 3.7 เซนต์ หรือ 0.25 % ปิดที่ 14.557 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 4.7 ดอลลาร์ หรือ 0.59% ปิดที่ 787.10 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 1% ปิดที่ 969.90 ดอลลาร์/ออนซ์
ดอลลาร์สหรัฐแข็งค่าขึ้นเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (31 ส.ค.) ในขณะที่นักลงทุนยังคงวิตกกังวลเกี่ยวกับความขัดแย้งทางการค้าระหว่างสหรัฐและประเทศคู่ค้ารายใหญ่
ยูโรอ่อนค่าลงเมื่อเทียบกับดอลลาร์ ที่ระดับ 1.1604 ดอลลาร์ จากระดับ 1.1664 ดอลลาร์ ขณะที่เงินปอนด์อ่อนค่าลงสู่ระดับ 1.2961 ดอลลาร์ จากระดับ 1.3012 ดอลลาร์ ส่วนค่าเงินดอลลาร์ออสเตรเลียอ่อนค่าลงสู่ระดับ 0.7184 ดอลลาร์สหรัฐ จากระดับ 0.7256 ดอลลาร์สหรัฐ
ดอลลาร์อ่อนค่าลงเมื่อเทียบกับเงินเยน ที่ระดับ 111.01 เยน จากระดับ 111.04 เยน และอ่อนค่าลงเมื่อเทียบกับฟรังก์สวิส ที่ระดับ 0.9693 ฟรังก์ จากระดับ 0.9694 ฟรังก์